राहुल गांधी ने अमेठी की जनता का अपमान किया, स्मृति ईरानी का आरोप
केंद्रीय मंत्री स्मृति ईरानी ने कांग्रेस के वरिष्ठ नेता और अमेठी के पूर्व सांसद राहुल गांधी पर शनिवार को आरोप लगाया कि उन्होंने केरल जाकर यहां की गरीब जनता का अपमान किया।
अमेठी (उत्तर प्रदेश): केंद्रीय मंत्री स्मृति ईरानी ने कांग्रेस के वरिष्ठ नेता और अमेठी के पूर्व सांसद राहुल गांधी पर शनिवार को आरोप लगाया कि उन्होंने केरल जाकर यहां की गरीब जनता का अपमान किया। अमेठी के एक दिन के दौरे पर आई स्मृति ईरानी ने तिलाई में परिवहन निगम के बस अडडे का शिलान्यास करने के बाद लोगों को संबोधित करते हुए राहुल गांधी पर यह आरोप लगाया।केंद्रीय मंत्री स्मृति ईरानी ने कहा कि राहुल गांधी को 15 वर्षों तक जिस क्षेत्र की जनता ने पलकों पर बिठाकर रखा, उनका अपमान करने का उन्हें कोई हक नहीं है। स्मृति ईरानी ने कहा कि राहुल गांधी ने केरल जाकर अमेठी की गरीब जनता का अपमान किया है।गौरतलब है कि 23 फरवरी को केरल के वयनाड से लोकसभा सदस्य राहुल गांधी ने कहा था कि उत्तर भारत में उन्हें ‘‘अलग तरह की राजनीति’’ की आदत हो गई थी और केरल आना उनके लिए नये तरह का अनुभव है क्योंकि यहां के लोग ‘मुद्दों’ में ज्यादा दिलचस्पी रखते हैं। स्मृति ईरानी ने अमेठी की अपनी एक दिवसीय यात्रा के दौरान तिलाई में बनने वाले परिवहन निगम के बस अड्डे के भवन के भूमि पूजन में हिस्सा लिया। यह बस अड्डा 45 लाख 91 हजार रुपये की लागत से बनेगा।